กำไรแบงก์ชะลอตัว แห่ลดเป้าหุ้น‘BBL’
นักวิเคราะห์คาดกำไรธนาคารทั้งระบบชะลอตัวไตรมาส4 ผิดหวังแบงก์กรุงเทพ หั่นเป้ากำไรลดราคาเป้าหมาย
23 ต.ค. 2555

นักวิเคราะห์คาดกำไรธนาคารทั้งระบบชะลอตัวไตรมาส4 ผิดหวังแบงก์กรุงเทพ หั่นเป้ากำไรลดราคาเป้าหมาย
ด้านนักวิเคราะห์บริษัทหลักทรัพย์ (บล.) เอเซีย พลัส ให้น้ำหนักกลุ่มธนาคารพาณิชย์มากกว่าตลาด แม้แนวโน้มกำไรไตรมาส 4 จะอ่อนตัวลง 22.8% จากไตรมาส 3 แต่ยังเติบโต 62.2% จากไตรมาส 4 ปีก่อน โดยชอบหุ้นธนาคารกสิกรไทย (KBANK) และบริษัท ทุนธนชาต (TCAP)
ฝ่ายวิจัยได้ปรับเพิ่มประมาณการกำไรปี 2555-2556 ของธนาคารทหารไทย (TMB) ธนาคารกรุงไทย (KTB) และบริษัท ทุนธนชาต
ขณะเดียวกัน ได้ปรับลดกำไรของธนาคารไทยพาณิชย์ (SCB) และบริษัท แอล เอช ไฟแนนซ์เชียล กรุ๊ป (LHBANK)
ด้านธนาคารกรุงเทพ (BBL) นักลงทุนทุบราคาหุ้นร่วงลงไปปิดที่ 184 บาท ลดลง 4.50 บาท หรือ 2.39% มูลค่าซื้อขายถึง 1,815 ล้านบาท
นักวิเคราะห์ของบริษัทหลักทรัพย์หลายแห่งได้ปรับลดประมาณการกำไรสุทธิลง เช่น บล.บัวหลวง ปรับลดในปี 2555-2556 ลง 5.4% และ 6.4% มาอยู่ที่ 3.31 หมื่นล้านบาท และ 4 หมื่นล้านบาท และปรับลดราคาเป้าหมายสิ้นปี 2556 จาก 265 บาท มาอยู่ที่ 246 บาท แต่ยังคงแนะนำ “ซื้อ” 
บล.โนมูระ พัฒนสิน แนะ“ซื้อ” หุ้น BBL แต่ลดราคาเป้าหมายลงเหลือ 262 บาท จาก 277 บาท และเพิ่มราคาหุ้นธนาคารกรุงไทย จาก 17.10 บาท เป็น 21 บาท
นักวิเคราะห์ บล.เมย์แบงก์ กิมเอ็ง แนะซื้อ BBL ให้ราคาเป้าหมาย 232 บาท คาดกำไรในไตรมาส 4 จะฟื้นตัวขึ้นเล็กน้อยมาอยู่ที่ระดับ 8,000 ล้านบาท จากยอดสินเชื่อที่เร่งตัวขึ้น ค่าใช้จ่ายทางภาษีที่น่าจะลดลง สำหรับปี 2556 คาดกำไรสุทธิยังคงโตต่อเนื่องอีก 21%